**ČO SÚ OSÝPKY A AKO SA PRED NIMI MÔŽEME CHRÁNIŤ ?**

**Čo sú osýpky?**

Osýpky patria medzi najzávažnejšie vírusové ochorenia detského veku. Ich závažnosť spočíva najmä v častých komplikáciách, ako sú zápaly pľúc, priedušiek, uší a centrálneho nervového systému.

**Ako sa šíria?**

Ochorenie patrí k najnákazlivejším prenosným ochoreniam a rýchlo sa šíri vzduchom kontaminovaným výlučkami horných dýchacích ciest chorého človeka najmä medzi neočkovanými skupinami obyvateľstva.

**Kedy sa objavia u infikovaného človeka?**

Inkubačný čas je približne 10 dní. Je to čas, ktorý uplynie od nakazenia sa po objavenie sa prvých príznakov ochorenia.

**Aké sú príznaky osýpok?**

Ochorenie sa začína nádchou, kašľom, zápalom spojiviek a svetloplachosťou. Telesná teplota sa zvyšuje, na sliznici líc vznikajú žltobiele škvrnky s červeným okrajom. Na vrchole teploty sa objavuje splývavá vyrážka, najprv za ušami, potom na tvári, trupe a končatinách. Do štyroch dní sa rozšíri na celé telo. Obávanými komplikáciami osýpok sú zápal pľúc a poškodenie centrálneho nervového systému. Postihnuté sú najmä deti do 5 rokov veku.

**Aký je  prameň pôvodcu nákazy osýpkami?**

Prameňom pôvodcu nákazy je chorý človek v počiatočnom štádiu ochorenia (ešte pred objavením sa vyrážky).

Aká je prevencia pred ochorením na osýpky okrem očkovania? A čo môžeme urobiť, aby sme znížili možné riziko nákazy osýpkami?

Najúčinnejšou prevenciou je očkovanie. Preventívne opatrenia sú pri infekciách dýchacích ciest všeobecné hygienické opatrenia (čistota osobná i prostredia, vetranie, vyhýbanie sa chorým osobám s respiračným ochorením a podobne).

Aby sme znížili riziko nákazy osýpkami, je potrebná rýchla detekcia a okamžité hlásenie ochorenia vrátane hlásenia do medzinárodných sietí, hospitalizácia na infekčnom oddelení, odber biologického materiálu na dôkaz infekcie. Očkovanie vnímavých osôb v ohnisku nákazy, kde sa vakcína podáva od 6 mesiacov veku. Mladším deťom sa aplikuje normálny ľudský gamaglobulín. Zvýšený zdravotný dozor v kolektívnych zariadeniach po dobu 21 dní od vyradenia chorého.

**Ako a kedy sa očkuje proti osýpkam?**

Pravidelné povinné očkovanie detí sa vykonáva podľa aktuálneho očkovacieho kalendára na rok 2017. V súčasnosti sa na  Slovensku  používa  trivalentná očkovacia látka proti osýpkam, rubeole a mumpsu. Prvá dávka očkovacej látky sa podáva v 15. až 18. mesiaci veku dieťaťa, druhá dávka v 11. roku života.

**Je očkovanie proti osýpkam naozaj účinné?**

Očkovanie MMR vakcínou je v prevencii osýpok vysoko účinné. Dve dávky MMR vakcíny zabezpečia približne 97% účinnosť, jedna vakcína približne 93% účinnosť v prevencii osýpok.

**Kde nájdu rodičia a pediatri očkovací kalendár?**

Na webovej stránke [www.uvzsr.sk](http://www.uvzsr.sk/) je zverejnený prehľadný farebný očkovací kalendár ako pomôcka pre pediatrov aj laickú verejnosť.

**Môže sa nakaziť aj dospelý človek, ak bol v detstve očkovaný alebo človek, ktorý v detstve prekonal osýpky?**

Imunita po prekonaní osýpok je celoživotná.

**Kde zistia rodičia viac informácií o očkovaní proti osýpkam (mumpsu a rubeole- MMR)?**   
Na regionálnych úradoch verejného zdravotníctva v SR (celkovo 36) sú zriadené Poradne očkovania, kde odborníci z oblasti epidemiológie poskytujú rodičom bezplatné konzultácie v súvislosti s očkovaním. O význame povinného očkovania ako aj riziku, ktoré hrozí dieťaťu v prípade, že nebude očkované,  informuje rodičov tiež  očkujúci lekár.

Zdroj:

ÚRAD VEREJNÉHO ZDRAVOTNÍCTVA SLOVENSKEJ REPUBLIKY. 2018. ÚVZ SR: Čo sú osýpky a ako sa pred nimi môžeme chrániť? [online]. [cit. 11.7.2018]. Dostupné na internete: http://www.uvzsr.sk/index.php?option=com\_content&view=article&id=3341:uvz-sr-o-su-osypky-anako-sa-pred-nimi-moeme-chrani-&catid=197:osypky&Itemid=138